钦定古今图书集成/明伦汇编/氏族典/第345卷 > 周𤣱
## 钦定古今图书集成/明伦汇编/氏族典/第345卷 > 周𤣱

按《晋书周处传》：“处子𤣱，字宣佩，彊毅沉断，有父风，士
友咸敬惮焉。太安初，妖贼张昌等聚众于江夏，别率
封云攻徐州，石冰攻扬州。𤣱潜结江东人士，同起义
兵，攻冰于建康。冰北走投封云。云司马张统斩云、冰
以降。𤣱不言功赏，散众还家。陈敏反于扬州，以𤣱为
安丰太守。𤣱与顾荣、甘卓等以兵攻敏，斩之。元帝初”
镇江左，以𤣱为仓曹属。吴兴人钱㻅谋反，𤣱复率合
乡里义众讨斩之，传首建康。帝以𤣱行吴兴太守，封
乌程县侯。𤣱宗族强盛，人情所归，帝疑惮之。于时中
州人士佐佑王业，而𤣱自以为不得调，内怀怨望，乃
阴谋诛诸执政。事泄，遂忧愤发背而卒。谥忠烈。